১০০ দিনের কাজের প্রকল্পের সাফল্য দেখতে রাজ্যে আসছেন কেন্দ্রের প্রতিনিধি। সঙ্গে ১০টি রাজ্যের প্রতিনিধিও। ৯ থেকে ১২ জানুয়ারির মধ্যে পাঁচটি জেলায় রাজ্যের ‘উদ্ভাবনী কাজে’র সাফল্য দেখবেন তাঁরা। ঘটনাচক্রে, পঞ্চায়েত নির্বাচনের আগে এই সফর হতে চলেছে। ফলে প্রশাসনের একাংশের মতে, এই সফর ভোটের আগে শাসকদলের কাছে বড় প্রাপ্তি হতে পারে। বিশেষত, রাজ্যগুলির মধ্যে অধিকাংশই যখন বিজেপি অথবা বিজেপি’র সহযোগী দলের সরকার পরিচালিত।
‘ইন্টার স্টেট এক্সচেঞ্জ প্রোগ্রামে’র আওতায় প্রতি বছর একটি বা দু’টি রাজ্যকে বেছে নেওয়া হয়। চলতি বছরে এ রাজ্যকে বেছে নিয়েছে কেন্দ্র। কেন্দ্রীয় সরকারের যুগ্মসচিব (এনআরইজিএ) অপরাজিতা সারেঙ্গির নেতৃত্বে ১১ জন পদস্থ আধিকারিক আসবেন। থাকবেন ১০টি রাজ্য থেকে পাঁচজন করে সরকারি প্রতিনিধি। রাজ্যগুলির মধ্যে রয়েছে তামিলনাড়ু, অন্ধ্র, তেলঙ্গনা, কর্নাটক, ও়ড়িশা, বিহার, হিমাচলপ্রদেশ, ছত্তীসগঢ় এবং মধ্যপ্রদেশ। জম্মু ও কাশ্মীর প্রতিনিধি পাঠাবে কি না, তার নিশ্চয়তা মেলেনি।
পাঁচটি দলে ভাগ করে প্রতিনিধিদের নিয়ে যাওয়া হবে পশ্চিম বর্ধমান, বাঁকুড়া, পুরুলিয়া, ঝাড়গ্রাম এবং বীরভূমে। ১০০ দিনের কাজের প্রকল্পের আওতায় শুকিয়ে যাওয়া ঝরনায় বিকল্প উপায়ে জলের জোগান ফিরিয়ে আনা, ফ্লাই অ্যাশের ইট তৈরি, পুরুলিয়ার মাটিতে বেদানার ফলন, মাটির চরিত্র ভিন্ন হলেও আরবের খেজুর চাষ, লাতিন আমেরিকা এবং দক্ষিণ পূর্ব এশিয়ার জনপ্রিয় ড্রাগন ফ্রুটের চাষ, বৃক্ষপাট্টা দিয়ে গাছ বাঁচানো-সহ বিভিন্ন কাজ প্রতিনিধিদলের সামনে তুলে ধরা হবে। এই অভিজ্ঞতা ভবিষ্যতে কীভাবে ছড়িয়ে দেওয়া যায়, তা 
দেখবেন তাঁরা।

এই বিষয়ে অন্যান্য খবর

নতুন ছুটি চালু করল কেন্দ্রীয় সরকার, রাজ্যও কি চালু করবে!


৯ জানুয়ারি দুর্গাপুরে প্রতিনিধিদলের সঙ্গে বৈঠক করবেন রাজ্যের পঞ্চায়েতমন্ত্রী সুব্রত মুখোপাধ্যায়, মুখ্যসচিব মলয় দে-সহ দফতরের আধিকারিকেরা। সফরের শেষেও বৈঠক হবে। রাজ্যের এনআরইজিএ কমিশনার দিব্যেন্দু সরকারের কথায়, ‘‘আমাদের স্লোগান আজকের মজুরি, আগামীর জীবিকা। শুধু মাটি কাটা নয়, সদিচ্ছা থাকলে এই প্রকল্পের আওতায় যে ভিন্ন ধরনের কাজ করা সম্ভব, প্রতিনিধিদের তা দেখানো হবে।’’